
FØRING AV KOSTNADER OG INNTEKTER I REGNSKAPET

BRUK AV DIMENSJONEN FORMÅL
Veileder 01.12.2004 

VEILEDER TIL BRUK AV FORMÅLSDIMENSJONEN I ØKONOMISYSTEMET

1. INNLEDNING

Det er høgskolens økonomisystem som gir rammebetingelsene for framskaffelse av økonomisk styringsinformasjon, og det eksisterende systemet Agresso gir mulighet for å organisere dataene i flere dimensjoner. De to vanligste er art og ansvar. Begge disse er obligatoriske. Artsdimensjonen styres av en felles kontoplan for universitets- og høgskolesektoren, mens ansvar/budsjettenhet naturlig nok er tilpasset den enkelte institusjon. 

I styringssammenheng er ansvar/budsjettenhet en viktig dimensjon ettersom høgskolens bevilgning fordeles som rammer til de ulike driftsenhetene. Art derimot har begrenset betydning ettersom artene alene ikke nødvendigvis sier noe om pengene brukes riktig. Det er lite interessant for et høgskolestyre hvorvidt midlene går til kontorrekvisita, undervisningsmateriell eller kopiering, frakt eller porto, fast lønn, engasjementer, timelærere eller kjøp av undervisningstjenester. Det som i stedet er interessant i styringsøyemed er om disse ressursene er brukt til de formål/oppgaver høgskolen er satt til å ivareta. Det er derfor laget ytterligere en dimensjon i økonomisystemet betegnet formål. Denne dimensjonen gir oss mulighet for å sortere ressursbruken/regnskapsdata etter det vi mener er de vesentlige aktivitetene i høgskolen. Utgangspunktet for inndeling i hovedformål er kvalitetssystemet for Høgskolen i Østfold.

I systemet er det avsatt to siffer til formålsdimensjonen. Disse er i vårt opplegg organisert slik:

· hovedformål

· formål (konteringsbegrep)

Begrepet hovedformål synliggjør ressursbruken knyttet til hovedaktivitetene ved høgskolen, mens det enkelte formål synliggjør ressursbruken innenfor hovedaktivitetene. 

Formålsdimensjonen skal ikke være en eksakt dimensjon slik som art, men brukes til å gi et tilstrekkelig bilde av hvordan ressursbruken fordeler seg på de ulike hovedformålene høgskolen er pålagt å ivareta. Vesentlighetsprinsippet er lagt til grunn for kontering av formål. 

2. ANVENDELSE

Formålskodeplanen skal brukes for både kostnader og inntekter og gjelder for all økonomisk aktivitet i høgskolen. Det vil si at alle kostnader og inntekter som skal regnskapsføres i høgskolens regnskap, skal henføres til et formål. 

Høgskolens økonomiske aktivitet skiller imidlertid mellom det som finansieres over statsbudsjettet – den bevilgningsfinansierte virksomheten – og virksomhet finansierte av andre eksterne kilder – den eksternt finansierte virksomheten. Dette skillet er også synlig i formålskodeplanen. 

Høgskolens hovedaktivitet utgjøres av den bevilgningsfinansierte virksomheten, og det er primært denne som skal framstilles ved hjelp av formål. Det er derfor valgt en enklere inndeling for den eksternt finansierte virksomheten.

Bevilgningsfinansiert virksomhet

Kostnader som tilhører bevilgningsfinansiert virksomhet føres på formålene 10 – 79. Inntekter fra bevilgningsfinansiert virksomhet føres på formålene 90 – 92. 

Eksternt finansiert virksomhet

Kostnader tilhørende eksternt finansiert virksomhet føres på formålene 80 – 89.

Inntekter fra eksternt finansiert virksomhet føres på formålene 93 – 99.

2.1 Særskilt om lønn

Hovedtyngden av høgskolens kostnader utgjøres av lønn og lønnsrelaterte kostnader. Det er derfor av vesentlig betydning for kostnadsbildet at disse kostnadene føres så korrekt som mulig. 

For undervisnings- og forskningspersonalet hentes grunnlaget for føring på formål fra arbeidsplaner eller egne avtaler. Disse bygges opp på en slik måte at det er mulig å henføre timer til formål i formålskodeplanen. I noen tilfeller vil summen av antall timer utgjøre mer enn ett årsverk, det vil si at det bakes inn såkalte overtimer i den tilsattes arbeidsplan. Det er totalt antall timer som brukes som grunnlag for fordelingsnøkkel på formål. Når den enkelte ansatt får utbetalt lønn for overtimer, føres kostnadene normalt på formål 21 Undervisning. Dette kan medføre en viss grad av overrapportering av ressurser på dette formålet.

Når det gjelder teknisk-/administrativt personale, foreligger det ikke arbeidsplaner, noe som gjør det vanskeligere å fordele kostnader for medgått tid. Intensjonen er likevel å få fram et mest mulig korrekt kostnadsbilde pr formål også for disse stillingene. Utgangspunktet vil være den enkeltes hovedfunksjon. Dersom en tilsatt har oppgaver knyttet til flere formål, må det i forkant av hvert år utarbeides en årsprofil som kan gi grunnlag for fordeling på de aktuelle formålene.

Høgskolen er i ferd med å innføre nytt lønns- og personalsystem, og dette vil gi mulighet for en automatisk overvelting av lønnsdata fra lønnssystemet til økonomisystemet der korrekte formål hentes fra personregisteret i lønnssystemet. For undervisnings- og forskningspersonalet vil elektroniske arbeidsplaner danne utgangspunktet for overvelting. Når det gjelder teknisk/administrative stillinger, vil det i forkant av innføringen bli foretatt en gjennomgang av disse med sikte på å fordele ressursbruk på ulike formål slik at lønn også her overveltes til riktig formål automatisk. 

Innføringsplanen innebærer imidlertid at grunnlaget ikke vil være klart før et stykke ut i 2005. Det betyr at vi fram til studieåret 2005/2006 må legge til rette for en midlertidig og manuell splitting av lønnsdata. I praksis betyr det i forbindelse med tertialavslutningen for 1.tertial. Overvelting vil skje ved hjelp av interne transaksjoner og være basert dels på

· summen av arbeidsplanene for undervisnings- og forskningspersonalet

· den fastsatte årsprofil og en vurdering av eventuelle endringer i tertialet for det teknisk/administrative personalet

All variabel lønn skal føres direkte på korrekt formål, inkludert eventuell splitting på flere formål.

Det legges ikke opp til splitting av tidsressurser på formål for fellesaktiviteter som for eksempel fagdager og åpningsdagen.

2.2 Varer og tjenester

Ved mottak av inngående fakturaer skal aktuelle formål påføres konteringsgrunnlaget. Det må  i hvert enkelt tilfelle vurderes til hvilke formål de innkjøpte varer eller tjenester skal benyttes. Dette kan for eksempel gjelde innkjøp av flere PCer på en faktura hvor noen skal brukes i undervisning, andre til administrative formål mens resten går til formål IKT. Det er hensikten med bruk av utstyr og lignende på anskaffelsestidspunktet som er avgjørende for hvilke formål som skal benyttes ved kontering.

2.3 Framgangsmåte ved omposteringer

I de tilfeller der det må foretas omposteringer, enten som følge av en korrigering eller ved overvelting av kostnader, er det viktig at både den opprinnelige og den nye føringen framgår tydelig. Det gjelder alle dimensjoner som er aktuelle for føringen.  

3. OVERSIKT OVER HOVEDFORMÅL OG FORMÅL

Oversikten nedenfor viser oppbyggingen av hovedformål og formål.

	Hovedformål
	Formål

	1
	Studentrekruttering
	10
	Generelt

	
	
	11
	Markedsføring

	
	
	12
	Opptak

	
	
	13
	Overgangsordninger

	2
	Gjennomføring av studier
	20
	Generelt

	
	
	21
	Undervisning

	
	
	22
	Praksis, innland

	
	
	23
	Praksis, utland

	-
	
	24
	Vurdering

	
	
	26
	Studentvelferd og studentdemokrati

	3
	Studieutvikling
	31
	Utvikling av nye studier

	
	
	32
	Utvikling av eksisterende studier

	4
	Forskning og utvikling
	40
	Generelt

	
	
	41
	Forskning og utvikling

	
	
	43
	Kunstnerisk utviklingsarbeid

	
	
	44
	Publisering

	5
	Samfunnskontakt/internasjonalisering
	50
	Generelt

	
	
	51
	Internasjonalisering

	
	
	52
	Formidling

	
	
	53
	Nettverk

	6
	Personal og organisasjon
	60
	Generelt

	
	
	61
	Forskerutdanning

	
	
	62
	Annen kompetanseoppbygging undervisning/ forskning

	
	
	63
	Kompetanseoppbygging teknisk/adm.

	
	
	64
	Omstilling

	
	
	65
	Verv, styrer og utvalg

	7
	Infrastruktur
	70
	Generelt

	
	
	71
	Administrasjon og ledelse

	
	
	72
	Bygningsmessig drift

	
	
	73
	IT

	
	
	74
	Bibliotek

	
	
	75
	Arkiv

	8
	Eksternt finansiert virksomhet
	80
	Generelt

	
	
	81
	Samfinansierte oppdrag/prosjekter

	
	
	82
	Oppdrag utenom EVU

	
	
	83
	Videreutdanning

	
	
	84
	Etterutdanning

	
	
	85
	Salg av tjenester

	9
	Inntekter
	90
	Inntekter fra bevilgningsfinansiert virksomhet 

	
	
	91
	Norges Forskningsråd – BFV

	
	
	92
	Andre departementer og statlige etater - BFV

	
	
	93
	EFV – statlige institusjoner/foretak

	
	
	94
	EFV – fylkeskommuner/kommuner

	
	
	95
	EFV – organisasjoner

	
	
	96
	EFV – næringslivet

	
	
	97
	EFV – private

	
	
	98
	EFV – EU

	
	
	99
	EFV – andre utland


4. GJENNOMGANG AV DE ENKELTE FORMÅL

De formål som ikke er omtalt i det følgende skal foreløpig ikke brukes.

4.1 Hovedformål 1 Studentrekruttering

Under dette hovedformål føres alle kostnader som kan henføres til studentrekruttering. Med studentrekruttering menes aktiviteter for å rekruttere studenter til bevilgningsfinansierte studier helt frem til studiet starter. Følgende formål benyttes:

10. Generelt

På dette formål føres kostnader knyttet til studentrekruttering som ikke kan knyttes til andre formål under hovedformål 1 Studentrekruttering.

11. Markedsføring

På dette formål føres kostnader knyttet til markedsføring av studiene. 

Dette vil være kostnader for personell som har avsatt tid i sin arbeidsplan, eller kostnader for teknisk-/administrativt personale. 

Videre vil andre kostnader til markedsføring føres her. For eksempel kjøp av materiell og utstyr, annonsering, utarbeidelse av brosjyre- og informasjonsmateriell, distribusjonskostnader, messedeltakelse, skolebesøk og reisekostnader.

12. Opptak

På dette formål føres kostnader knyttet til opptak av studenter. Dette vil være kostnader for personell som har avsatt tid i sin arbeidsplan, eller kostnader for teknisk-/administrativt personale. 

Videre vil andre kostnader til opptak føres her. For eksempel søknadsblanketter ved sentralt og lokalt opptak, opptaksprøver ved Akademi for scenekunst samt distribusjonskostnader.

13. Overgangsordninger

På dette formål føres alle kostnader knyttet til forkurs og andre særordninger som skal bidra til å kvalifisere opptatte studenter til å starte på ordinære studier (for eksempel forkurs ved Avdeling for ingeniørfag). Dette vil være kostnader til undervisning, vurdering og eventuelt andre kostnader som er direkte knyttet til gjennomføring av slike særordninger.

4.2 Hovedformål 2 Gjennomføring av studier

Under dette hovedformål føres alle kostnader som kan henføres til gjennomføring av de ordinære studiene med unntak av studieutvikling (formål 31 og 32) og internasjonalisering (formål 51). Følgende formål benyttes:

20. Generelt

På dette formål føres kostnader knyttet til gjennomføring av studier, som ikke kan knyttes til andre formål under hovedformål 2. 

Her føres kostnader til ”generell administrasjon” (5% administrasjonsressurs som avsettes på arbeidsplanen til undervisnings- og forskningspersonalet) og andre oppgaver fra arbeidsplanene for undervisnings- og forskningspersonalet, dersom disse ikke kan henføres til andre formål. 

Videre vil kostnader til fagkoordinator/blokkansvarlig/årskoordinator/ seksjonsleder og lignende, kostnader til fagutvalg/programråd og lignende føres her, det gjelder også kostnader til ekskursjoner og til studiehåndbok og lignende. 

21. Undervisning

På dette formål føres kostnader knyttet til undervisning i form av forelesninger, veiledning, gruppeundervisning og laboratorieøvinger. Kostnader knyttet til forberedelser og etterarbeid føres også her. Det samme gjelder kostnader til ordinær faglig oppdatering som kun innebærer vedlikehold av kompetanse.

Ressursuttaket tas fra arbeidsplan eller direkte henførbare kostnader fra timelærere/ gruppelærere/studentassistenter med mer eller kostnader for teknisk-/administrativt personale (for eksempel tid brukt til undervisning/labveiledning fra laboratorieingeniører/teknikere og bibliotektilsatte). 

Videre vil andre kostnader knyttet til undervisning føres her. For eksempel kjøp av undervisningsutstyr og forbruksmateriell som inngår i undervisningen herunder laboratorieutstyr.

22. Praksis, innland

På dette formål føres kostnader knyttet til alle praksisforberedelser uavhengig om praksis skal foregå i Norge eller utlandet samt praksis som foregår i Norge. Dette vil gjelde praksisperioder for studentene i henhold til studieplanen.

Dette vil være kostnader for innkjøpte tjenester, for personell som har avsatt tid i sin arbeidsplan, eller kostnader for teknisk-/administrativt personale.

Videre vil andre kostnader knyttet til praksisforberedelser og praksis (innland) føres her. For eksempel kjøp av utstyr og forbruksmateriell som skal brukes i tilknytning til praksisforberedelsene, reisekostnader (ansatte, studenter og eksterne veiledere) og kostnader forbundet med vurdering av studentene.

23. Praksis, utland

På dette formål føres kostnader knyttet til praksis som foregår i utlandet. Dette vil gjelde praksisperioder for studentene i henhold til studieplanen. 

Ressursuttaket tas fra arbeidsplan eller direkte henførbare kostnader fra eksterne veiledere eller institusjoner. 

Videre vil andre kostnader knyttet til ekstern praksis, utland føres her. For eksempel reisekostnader (ansatte, studenter og eksterne veiledere) og kostnader forbundet med vurdering av studentene.

24. Vurdering

På dette formål føres kostnader knyttet til vurdering av studentene. Dette kan for eksempel være skriftlig eksamen, muntlig eksamen, mappevurdering, blokktester og obligatoriske innleveringer/arbeidskrav.

Ressursuttaket tas fra arbeidsplan eller regning for merarbeid samt lønnsskjemaer fra eksamensvakter, eksterne sensorer og annet eksternt personale som benyttes ved kvalitetssikring av eksamensoppgaver.

Videre vil andre kostnader knyttet til vurdering føres her. For eksempel reisekostnader for sensorer.


26.
   Studentvelferd og studentdemokrati

På dette formål føres kostnader knyttet til studentvelferd og studentdemokrati, slik som kostnader relatert til miljøskapende tiltak, tilskudd til studentaktiviteter, studenthus, studentparlament, Studentsamskipnaden, rådgivningstjenesten, fadderordning, tillitsvalgtseminar, kurs for studenttillitsvalgte, frokostmøter med studentene samt direkte henførbare kostnader ved oppstartdagen og de nærmeste dager.

4.3 Hovedformål 3 Studieutvikling

Under dette hovedformål føres alle kostnader som kan henføres til utvikling av nye eller eksisterende studier. Følgende formål benyttes:

31. Utvikling av nye studier

På dette formål føres kostnader knyttet til utvikling av nye studier frem til studiet er godkjent.

Dette vil være kostnader for personell som har avsatt tid til planlegging av det nye studiet i sin arbeidsplan, eller kostnader for teknisk-/administrativt personale.

Videre vil andre kostnader til utvikling av nye studier føres her. For eksempel kjøp av materiell og utstyr.

Kostnader knyttet til studentrekruttering til nye studier føres under hovedformål 1 Studentrekruttering. Kostnader til kompetanseoppbygging for å kunne starte et nytt studium føres på formål 62 Kompetanseoppbygging med tema knyttet til undervisning og forskning, eventuelt 61 Forskerutdanning. 

32. Utvikling av eksisterende studier

På dette formål føres kostnader knyttet til emne- og studieutvikling av eksisterende studier. 

Dette vil være kostnader for personell som har avsatt tid i sin arbeidsplan, eller kostnader for teknisk-/administrativt personale.

Videre vil andre kostnader til utvikling av eksisterende studier føres her. For eksempel kjøp av materiell og utstyr.

Kostnader knyttet til studentrekruttering til eksisterende studier føres under hovedformål 1 Studentrekruttering. Kostnader til kompetanseoppbygging for å kunne utvikle eksisterende studier føres på formål 62 Kompetanseoppbygging med tema knyttet til undervisning og forskning, eventuelt 61 Forskerutdanning. 

4.4 Hovedformål 4 FoU

Under dette hovedformål føres alle kostnader som kan henføres til forskning og utvikling. 

Under dette hovedformål føres også kostnader forbundet med prosjekter som utføres med støtte fra Norges Forskningsråd, når støtten kommer direkte fra NFR til høgskolen, samt prosjekter med støtte fra Norgesuniversitetet. 

Følgende formål benyttes:

40. Generelt

På dette formål føres kostnader knyttet til FoU, som ikke kan knyttes til andre formål under hovedformål 4. 

Her føres for eksempel kostnader til ”FoU-administrasjon”. Dette kan være kostnader for personell som har avsatt tid i sin arbeidsplan, eller kostnader for teknisk-/administrativt personale.

41. Forskning og utvikling

På dette formål føres kostnader knyttet til forskning og utvikling som undervisnings- og forskningspersonalet har søkt om og fått innvilget.

Dette vil være kostnader for personell som har avsatt tid i sin arbeidsplan, kostnader for teknisk-/administrativt personale og kjøp av bistand fra studenter.

Videre vil andre kostnader til forskning og utviklingsarbeid føres her. For eksempel kjøp av utstyr, bøker, rekvisita, reisekostnader og kjøp av tjenester. 

Kostnader til kompetanseoppbygging knyttet til forskerutdanning føres på formål 61 Forskerutdanning. Annen kompetanseoppbygging med tema knyttet til forskning og utvikling føres på formål 62 Annen kompetanseoppbygging med tema knyttet til undervisning og forskning.


43.
Kunstnerisk utviklingsarbeid

På dette formål føres kostnader knyttet til kunstnerisk utviklingsarbeid som undervisnings- og forskningspersonalet har søkt om og fått innvilget.

Dette vil være kostnader for personell som har avsatt tid i sin arbeidsplan, kostnader for teknisk-/administrativt personale og kjøp av bistand fra studenter.

Videre vil andre kostnader til kunstnerisk utviklingsarbeid føres her. For eksempel kjøp av utstyr, bøker, rekvisita, reisekostnader og kjøp av tjenester. 

Kostnader til kompetanseoppbygging knyttet til forskerutdanning føres på formål 61 Forskerutdanning. Annen kompetanseoppbygging med tema knyttet til forskning og utvikling føres på formål 62 Annen kompetanseoppbygging med tema knyttet til undervisning og forskning.

44.  
Publisering

På dette formål føres kostnader knyttet til publisering av forsknings- og utviklingsresultater (inkludert kunstnerisk) som er del av prosjektplanen for det enkelte FoU-prosjekt. I tillegg føres også kostnader som biblioteket har i tilknytning til publisering samt kostnader knyttet til publisering av nye lærebøker.

Dette vil være kostnader for personell som har avsatt tid i sin arbeidsplan, kostnader for teknisk-/administrativt personale og kjøp av bistand fra studenter.

Videre vil andre kostnader knyttet til publisering av FoU-resultater føres her. For eksempel kjøp av rekvisita, reisekostnader, trykningskostnader, forskningsdokumentasjon (FORSKDOK) og kjøp av tjenester. 

4.5 Hovedformål 5 Samfunnskontakt og internasjonalisering


Under dette hovedformål føres kostnader som kan henføres til det som har med samfunnskontakt og internasjonalisering å gjøre. Følgende formål benyttes:

50. Generelt

På dette formål føres kostnader knyttet til samfunnskontakt og internasjonalisering som ikke kan knyttes til andre formål under hovedformål 5 Samfunnskontakt og internasjonalisering.

51. Internasjonalisering

På dette formål føres kostnader knyttet til internasjonalisering. Dette vil være kostnader knyttet til samarbeid og utveksling av faglig personale og studenter med utenlandske institusjoner (for eksempel Sokrates og ERASMUS).

Ressursuttaket til oppgaver mot internasjonale kontakter og samarbeidspartnere føres her. Dette vil være kostnader for personell som har avsatt tid i sin arbeidsplan, eller kostnader for teknisk-/administrativt personale.

Videre vil andre kostnader til internasjonalisering føres her. For eksempel reisekostnader og kostnader til oversettelse av studieplan og annet materiell. 

52. Formidling

På dette formål føres kostnader knyttet til formidling som en del av samfunnskontakten. Her føres også kostnader knyttet til revidering av fagbøker.

Dette vil være kostnader for personell som har avsatt tid i sin arbeidsplan, eller kostnader for teknisk-/administrativt personale.

Videre vil andre kostnader til formidling føres her. For eksempel kjøp av utstyr, bøker, rekvisita, trykningskostnader og reisekostnader.

53. Nettverk

På dette formål føres kostnader knyttet til det som har med nettverk å gjøre. 

Dette vil være kostnader for personell som har avsatt tid i sin arbeidsplan, eller kostnader for teknisk-/administrativt personale. For eksempel tid avsatt til deltagelse i nasjonale råd eller i nettverksorganisasjoner.

Videre vil andre kostnader til nettverk og nettverksbygging føres her. For eksempel kontingenter til nettverksorganisasjoner og reisekostnader.

4.6 Hovedformål 6 Personal og organisasjon

Under dette hovedformål føres kostnader som kan henføres til personal- og organisasjonsområdet. I forbindelse med kurs/seminarer vil temaet være avgjørende for hvilket formål som skal benyttes (62 eller 63). Tilsvarende gjelder for opplæring i ulike fagsystemer. Følgende formål benyttes:

60. Generelt

På dette formål føres kostnader knyttet til personal og organisasjonsområdet som ikke kan knyttes til andre formål under hovedformål 6 Personal og organisasjon. 

Her føres for eksempel kostnader til personalseminar og konsulenttjenester i forbindelse med personal- og organisasjonssaker. Her føres også kostnader knyttet til rekruttering av personale, for eksempel stillingsannonser og bruk av rekrutteringsbyråer.

Videre føres kostnader knyttet til arbeidsmiljø (som det ikke er naturlig å føre på andre formål under hovedformål 6) som for eksempel kjøp av utstyr, spesialmøbler, terminalbriller, avtaler med bedriftshelsetjenesten og HMS-kurs. Bygningsmessige tilpasninger føres under formål 72 Bygningsmessig drift.

61. Forskerutdanning

På dette formål føres kostnader til kompetanseoppbyggingstiltak med hensikt å heve undervisnings- og forskningspersonalets forskningskompetanse. Dette kan være kostnader knyttet til førstelektorprogram, doktorgradprogrammer, rekrutteringsstipendiater og andre stidendiater.

62. Annen kompetanseoppbygging med tema knyttet til undervisning og forskning

På dette formål føres kostnader til kompetanseoppbygging der temaet er knyttet til undervisning og forskning, med unntak av det som skal føres på formål 61 Forskerutdanning. 

Dette kan være kostnader for personell som har avsatt tid til kompetanseutvikling i sin arbeidsplan.

Videre vil andre kostnader til kompetanseoppbygging knyttet til undervisning og forskning føres her. For eksempel kurs- og konferansekostnader, reisekostnader, konsulentkostnader ved kurs som holdes i egne lokaler samt kostnader til PULS med unntak av førstelektorprogram.

63. Kompetanseoppbygging med tema knyttet til teknisk/administrative oppgaver

På dette formål føres kostnader til kompetanseoppbygging der temaet er knyttet til tekniske og administrative oppgaver. 

Dette kan være lønnskostnader for teknisk-/administrativt personale.

Videre vil andre kostnader til kompetanseoppbygging knyttet til tekniske og administrative oppgaver føres her. For eksempel kurs- og konferansekostnader, reisekostnader og konsulentkostnader ved kurs som holdes i egne lokaler.

64. Omstilling
På dette formål føres kostnader til omstilling i forbindelse med omstrukturering, jf. omstillingsavtalen. Med omstilling i denne avtalen forstås; ”interne organisasjonsendringer, endring av studietilbud eller nedlegging av studietilbud eller tjenester, som innebærer større omveltninger for personalet.” (Fra Personalpolitikken ved HiØ).

Dette kan for eksempel være kostnader knyttet til:

· Opplæring og utvikling gjennom nye arbeidsoppgaver

· Hospitering

· Interne kurs av kortere varighet

· Skreddersydd internopplæring for spesielle målgrupper

· Ekstern kursdeltakelse 

· Permisjon med lønn for kompetanseutviklingstiltak

· Stipend eller annen økonomisk stimulans for videreutdanning

· Omskolering/faglig oppdatering/relevant etter- og videreutdanning

· Utbetaling av en samlet sum tilsvarende lønn i oppsigelsestiden, uten at den tilsatte har arbeidsplikt, mot at den tilsatte sier opp

· Redusert stillingsbrøk

· Førtidspensjon med eventuelt stimuleringstilskudd

65. Verv, styrer og utvalg

På dette formål føres kostnader knyttet til drift og deltaking i høgskolens styrer, råd og utvalg. For eksempel kostnader til avdelingsstyre, likestillingsutvalg, tilsettingsutvalg og arbeidsmiljøutvalg. Her føres også kostnader til verv slik som hovedvernombud, hovedtillitsvalgte og tillitsvalgte.

Dette vil være kostnader for personell som har avsatt tid i sin arbeidsplan, eller kostnader for teknisk-/administrativt personale.

Videre vil andre kostnader til styrer, råd og utvalg føres her. For eksempel honorar, reisekostnader og bevertning.

Drift av rene fagutvalg/programråd og lignende føres under formål 20 Generelt gjennomføring av studier.

4.7 Hovedformål 7 Infrastruktur

Under dette hovedformål føres kostnader som kan henføres høgskolens til infrastruktur. Følgende formål benyttes:

70. Generelt

På dette formål føres lønn og andre kostnader knyttet til infrastruktur som ikke er knyttet til andre formål under hovedformål 7 Infrastruktur.

Kostnader forbundet med fellesforbruk som ikke kan henføres til øvrige hovedformål, som for eksempel kontorrekvisita, kopiering, frankering, bevertning og vannposter skal føres her.

71. Administrasjon og ledelse

På dette formål føres kostnader knyttet til administrative oppgaver som ikke er spesifisert på andre formål. Lønnskostnader for høgskolens ledergruppe, studieledere, kontorsjefer og administrativt ansatte føres her. I tillegg kommer lønnskostnader for andre ansatte, som periodevis arbeider med administrative oppgaver. For disse omposteres kostnadene tertialvis eller eventuelt hentes fra arbeidsplan.

Videre vil andre direkte henførbare kostnader knyttet til administrasjon og ledelse føres her. For eksempel utstyr, reisekostnader samt utvikling og vedlikehold av enkelte administrative støttesystemer. 

72. Bygningsmessig drift

På dette formål føres kostnader knyttet til bygningsmessig drift som ikke er knyttet til andre formål. 

Dette vil være lønnskostnader for teknisk-/administrativt personale knyttet til bygningsmessig drift.

Videre vil andre kostnader til bygningsmessig drift føres her. For eksempel leie av lokaler, vaktmestertjenester, renhold, generelt vedlikehold, påkostninger, energi og vakthold.

73. IT

På dette formål føres kostnader knyttet til IT som ikke er knyttet til andre formål. 

Dette vil være lønnskostnader for teknisk-/administrativt personale (knyttet til IT).

Videre vil andre kostnader til IT føres her. For eksempel kabling, sambandskostnader, generelle Uninett-tjenestekostnader, telefonkostnader, generell programvare, datarekvisita, fellesutstyr, skrivere, skannere, videokonferanseutstyr, vedlikehold av IT-utstyr og sentrale tjenerressurser (servere).

74. Bibliotek

På dette formål føres kostnader knyttet til bibliotek som ikke er knyttet til andre formål. Herunder føres kostnader knyttet til den undervisning bibliotekets ansatte tilbyr studenter og ansatte.

Dette vil være lønnskostnader for teknisk-/administrativt personale (knyttet til bibliotek).

Videre vil andre kostnader til bibliotek føres her. For eksempel abonnementer, generelle databaser/søketjenester, reisekostnader og utstyr.

Kostnader til kjøp av bøker fordeles ut fra hvilke formål de er anskaffet for. For bibliotekets del benyttes fordelingsnøkkel.

75. Arkiv

På dette formål føres kostnader knyttet til arkiv som ikke er knyttet til andre formål. 

Dette vil være lønnskostnader for teknisk-/administrativt personale (knyttet til arkiv).

Videre vil andre kostnader til arkiv føres her. For eksempel sak-/arkivsystem, lisenser/drift, reisekostnader, utstyr, levering til Statsarkivet og medlemskap Arkivråd. 

4.8 Hovedformål 8 Eksternt finansiert virksomhet

Under dette hovedformål føres alle kostnader som kan henføres til eksternt finansiert virksomhet. Følgende formål benyttes:

80.  Generelt

På dette formål føres kostnader knyttet til eksternt finansiert virksomhet som ikke kan splittes direkte på prosjekter, men som fordeles i etterkant på ulike prosjekter.

Videre føres regnskapstekniske disponeringer når man skal benytte egenkapital til dekning av underskudd på EFV-prosjekter eller skal avsette overskudd til egenkapital.
81. Samfinansierte oppdrag/prosjekter

På dette formål føres kostnader knyttet til et samfinansiert prosjekt. Dette er et prosjekt der oppdragsgiver og høgskolen hver dekker en avtalt del av kostnadene til prosjektet. For høgskolen blir dette en egenandel. 

Eksempel på samfinansiert prosjekt er prosjekt i samarbeid med Interreg. Dette vil være direkte lønnskostnader for personell som har avsatt en fast tidsressurs eller som har ført timelister for å synliggjøre tidsbruk i tilknytning til samfinansierte prosjekter. Ved bruk av timelister omposteres kostnadene tertialvis.

Videre vil andre kostnader knyttet til samfinansierte prosjekter føres her. For eksempel kjøp av tjenester, utstyr, forbruksmateriell, bøker og beregnede indirekte kostnader. Det kan også være interne leverandører som fakturerer det samfinansierte prosjektet direkte, eller belaster det med et kalkulert beløp.

Inntektene fra det samfinansierte prosjektet skal føres på hovedformål 9.

I disse prosjektene vil det stå igjen en saldo når prosjektet avsluttes og dette er høgskolens egenandel.

82. Oppdrag utenom EVU

På dette formål føres kostnader knyttet til et oppdrag hvor oppdragsgiver skal dekke alle høgskolens kostnader, inkludert overhead.

Dette vil være direkte lønnskostnader for personell som har avsatt en fast tidsressurs eller som har ført timelister for å synliggjøre tidsbruk i tilknytning til oppdrag. Ved bruk av timelister omposteres kostnadene tertialvis.

Videre vil andre kostnader knyttet til oppdrag føres her. For eksempel kjøp av tjenester, utstyr, forbruksmateriell, bøker og beregnede indirekte kostnader. Det kan også være interne leverandører som fakturerer oppdraget direkte, eller belaster oppdraget med et kalkulert beløp.

Oppdrag knyttet til videreutdanning skal føres under formål 83 og oppdrag knyttet til etterutdanning under formål 84.

Inntektene fra oppdraget skal føres på hovedformål 9.

83. Videreutdanning

På dette formål føres kostnader knyttet til studiepoenggivende betalingskurs og kurs kjøp av oppdragsgiver.

Dette vil være direkte lønnskostnader for personell som har avsatt en fast tidsressurs eller som har ført timelister for å synliggjøre tidsbruk i tilknytning til videreutdanning. Ved bruk av timelister omposteres kostnadene tertialvis.

Videre vil andre kostnader knyttet til videreutdanning føres her. For eksempel kjøp av tjenester, utstyr, forbruksmateriell, bøker og beregnede indirekte kostnader. 

Det kan også være interne leverandører som fakturerer videreutdanningen direkte, eller belaster det med et kalkulert beløp.

Inntektene fra videreutdanningen skal føres på hovedformål 9.

84. Etterutdanning

På dette formål føres kostnader knyttet til ikke studiepoenggivende betalingskurs og kurs kjøpt av oppdragsgiver.

Dette vil være direkte lønnskostnader for personell som har avsatt en fast tidsressurs eller som har ført timelister for å synliggjøre tidsbruk i tilknytning til etterutdanning. Ved bruk av timelister omposteres kostnadene tertialvis.

Videre vil andre kostnader knyttet til etterutdanningen føres her. For eksempel kjøp av tjenester, utstyr, forbruksmateriell, bøker og beregnede indirekte kostnader. 

Det kan også være interne leverandører som fakturerer etterutdanningen direkte, eller belaster det med et kalkulert beløp.

Inntektene fra etterutdanningen skal føres på hovedformål 9.

85. Salg av tjenester

På dette formål føres kostnader knyttet til salg av enkelttjenester som utføres av høgskolens ansatte eller personer som er leid inn/engasjert for å utføre tjenesten. Dette vil være mindre enkeltstående tjenester der det ikke er inngått kontrakt på forhånd. Typiske eksempler er mindre analyser utført av laboratoriepersonale, betongprøvestasjonen mv.

Dette vil være direkte lønnskostnader for personell som har avsatt en fast tidsressurs eller som har ført timelister for å synliggjøre tidsbruk i tilknytning til salg av tjenester. Ved bruk av timelister omposteres kostnadene tertialvis.

Videre vil andre kostnader knyttet til salg av tjenester føres her. For eksempel kjøp av tjenester, utstyr, forbruksmateriell, bøker og beregnede indirekte kostnader. 

Det kan også være interne leverandører som fakturerer tjenesten direkte, eller belaster det med et kalkulert beløp.

Inntektene fra salg av tjenester skal føres på hovedformål 9.

4.9 Hovedformål 9 Inntekter

Under dette hovedformål føres alle inntekter. Følgende formål benyttes:

90. Inntekter fra bevilgningsfinansiert virksomhet

På dette formål føres høgskolens ordinære inntekter fra UFD, studieavgifter samt inntekter fra salg av kompendier og kopieringsinntekter. Inntekter fra seminar hvor dette inngår som en del av høgskolens ordinære virksomhet, eller har med utvikling av virksomheten å gjøre, føres også her. I det siste tilfellet vil det være snakk om refusjon av kostnader forbundet med seminaret, som f. eks. planleggingsseminar for forkurs eller et bestemt fagområde. 

91. Norges Forskningsråd - BFV

På dette formål føres inntekter/refusjoner fra NFR. I likhet med formål 90 er disse også definert som bevilgningsfinansiert. 

92. Andre departementer og statlige etater - BFV

På dette formål føres inntekter/refusjoner fra andre departementer enn UFD, samt andre statlige etater/instanser slik som Norgesuniversitetet, Fylkesmannen og helseforetakene når midlene ikke skal finansiere et oppdrag som er definert som eksternt finansiert. I disse tilfellene brukes formål 93. 

93. EFV - statlige institusjoner/foretak

På dette formål føres eksternt finansierte inntekter fra statlige institusjoner/foretak.

94. EFV – fylkeskommuner og kommuner

På dette formål føres eksternt finansierte inntekter fra fylkeskommuner og kommuner. Også inntekter/refusjoner fra Interreg føres her da disse betales av fylkeskommunen.

95. EFV – organisasjoner

På dette formål føres eksternt finansierte inntekter fra organisasjoner, private eller offentlige som ikke inngår i 93 eller 94.

96. EFV – Næringslivet (bedrifter og næringsorganisasjoner)

På dette formål føres eksternt finansierte inntekter fra næringslivet.

97. EFV – private

På dette formål føres eksternt finansierte inntekter fra private, dvs privatpersoner.

98. EFV – EU

På dette formål føres eksternt finansierte inntekter fra EU.

99. EFV - andre utland

På dette formål føres eksternt finansierte inntekter fra land utenom EU.

